ไฟแนนซ์ทูเดย์
...ยามนี้กำลังเกิดโรคระบาดขึ้นในหมู่ข้าราชการกระทรวงการคลัง ลามไปจนถึงผู้บริหารธนาคารเฉพาะกิจของรัฐ มีอาการเจ็บคอ ไม่สะดวกที่จะให้ข้อมูลใดๆ ทั้งสิ้น แถมกลัวจะติดไปยังสื่อต่างๆ เลยหลบหน้าหลบตาเล่นซ่อนหากันตลอด
14 ม.ค. 2556

...ยามนี้กำลังเกิดโรคระบาดขึ้นในหมู่ข้าราชการกระทรวงการคลัง ลามไปจนถึงผู้บริหารธนาคารเฉพาะกิจของรัฐ มีอาการเจ็บคอ ไม่สะดวกที่จะให้ข้อมูลใดๆ ทั้งสิ้น แถมกลัวจะติดไปยังสื่อต่างๆ เลยหลบหน้าหลบตาเล่นซ่อนหากันตลอด 
ปรากฏการณ์นี้ไม่ใช่ปรากฏการณ์ใหม่ เพราะ ช.ชดา เคยเขียนถึงเกตตาโป ที่คอยสอดส่องว่าใครพูดอะไร ถ้า (คิดเอาเองว่า) ล้ำเส้น ก็จะมีโทรศัพท์ไปสอบถามแบบตักเตือนกลายๆ 
ฉะนั้น การข่าวเศรษฐกิจการคลังช่วงจากนี้ไป จะมีแต่แหล่งข่าวและแหล่งข่าว เป็นช่วงที่สื่อทำงานยากจริงๆ 
...ถึงแบงก์ชาติ จะไม่อ้าง หนี้ครัวเรือนสูงเป็นเหตุให้ลดดอกเบี้ยลงไม่ได้ ด้วยเหตุผลทางเศรษฐกิจทั้งปวง แบงก์ชาติจะไม่ผลีผลามลดดอกเบี้ย จนกว่าจะแน่ใจว่าปลอดภัย เงินยังไหลเข้ามามากในช่วงนี้ แต่มาลงในตราสารหนี้ ทำให้ค่าเงินบาททรงตัวไปในทางแข็งค่า แต่การที่แบงก์ชาติออกมาบอกเหตุผลว่าหนี้ครัวเรือนสูง อาจจะทำให้ฝ่ายการเมืองไม่พอใจนะจ๊ะ
...ผู้บริหาร ธ.ก.ส.อาจจะจุกไปชั่วขณะ เมื่อบอกว่าจะขอให้คลังค้ำเงินกู้ให้ 7 หมื่นล้านบาท เพื่อจะนำเงินไปใช้รับจำนำข้าวรอบใหม่ หลังจากที่กระทรวงพาณิชย์เบี้ยวไม่จ่ายเงิน แต่ รมว.คลัง กิตติรัตน์ ณ ระนอง ออกมาสวนว่า ไม่มีความจำเป็นที่จะต้องทำเช่นนั้น 
...เห็นเด็กแล้วอาจจะเหงา วรวิทย์ ชัยลิมปมนตรี ผู้อำนวยการออมสิน อยากมีเบบี้ซะแล้ว แต่งานนี้ต้องปรึกษาศรีภรรยาโดยละเอียดผู้อำนวยการวรวิทย์ บอกว่า ภรรยาผมตอนนี้ทำงานอยู่ที่ตลาดหลักทรัพย์ ทำงานหนักกว่าผมอีก นั่นไงว่าแล้ว 
...ปีนี้ธนาคารทหารไทยจะส่งผลิตภัณฑ์มาทำให้ตลาดแตกอีกแน่นอน ปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน แบงก์ทหารไทย ยืนยันว่า จะออกผลิตภัณฑ์ใหม่เขย่าวงการอีกแน่นอน หลังทำเงินฝากไม่ประจำฮิตติดตลาดจนแบงก์อื่นทำตามกันเป็นแถว